SELETUSKIRI

1. Metsloomade rändliikide kaitse konventsiooni (tuntud ka kui Bonni konventsioon) eesmärk on kaitsta maismaa- ja veeloomade ning lindude rändliike kogu nende rändealal. See on ÜRO Keskkonnaprogrammi egiidi all sõlmitud valitsustevaheline leping, milles käsitletakse kogu maailma puutumatu looduse ja looduslike elupaikade kaitset. Euroopa Liit on Bonni konventsiooni osaline alates 1. novembrist 1983[1].

2. Kaitsealused rändliigid on loetletud konventsiooni I liites (ohustatud liigid) ja II liites (liigid, mille kohta sõlmitakse kokkulepped).

3. Konventsiooniosaliste konverents on konventsiooni otsuseid tegev organ, kes on pädev hindama rändliikide kaitsestaatust ja seejärel muutma konventsiooni I ja II liidet.

4. Vastavalt konventsiooni artiklile XI võivad muutmisettepanekuid teha kõik konventsiooniosalised. Liidete muudatus jõustub üheksakümne päeva möödumisel konventsiooniosaliste konverentsi istungist, kus see vastu võeti, kõigi konventsiooniosaliste suhtes, välja arvatud need konventsiooniosalised, kes teevad reservatsiooni.

5. Konventsiooniosaliste konverentsi 11. istung toimub 4.–9. novembril 2014 Ecuadoris Quitos. Seoses nimetatud istungiga on tehtud ettepanek, et Euroopa liit teeb konventsiooni I liite muutmisettepaneku, et tugevdada vaalaliigi Ziphius cavirostris Vahemere alampopulatsiooni ja linnuliigi Coracias garrulus kaitset kogu nende levikualal, sealhulgas väljaspool Euroopa Liitu, tuginedes järgmistele kaalutlustele: 1) nende liikide lisamine on teaduslikult põhjendatud; 2) lisamine on kooskõlas liidu õigusaktidega ja 3) EL on võtnud oma kohustuseks teha elurikkuse kaitseks rahvusvahelist koostööd. Kõnealuse ettepanekute tõttu ei ole tarvis liidu õigust muuta, sest need puudutavad liike, mis liidu õiguse, eelkõige linnudirektiivi[2] ja elupaikade direktiivi kohaselt juba kuuluvad vastava kaitse alla. [3]

6. Seoses nimetatud istungiga on tehtud ettepanek, et liit teeb konventsiooni II liite muutmisettepaneku, et tugevdada kolme rebashailiigi (Alopias superciliosus, Alopias vulpinus ja Alopias pelagicus) kaitset kogu nende levikualal, sealhulgas väljaspool Euroopa Liitu, tuginedes järgmistele kaalutlustele: 1) nende liikide lisamine on teaduslikult põhjendatud; 2) lisamine on kooskõlas liidu õigusaktidega ja 3) EL on võtnud oma kohustuseks teha elurikkuse kaitseks rahvusvahelist koostööd. Ilma et kõnealuse ettepaneku tõttu oleks tarvis liidu õigust muuta, kaasneks ettepanekuga täiendav toetus kõnealuste liikide koostööpõhiseks haldamiseks konventsiooni enda alusel ja kõnealuste liikide võimalik lisamine kõnealuse konventsiooni haide rändliikide kaitset käsitlevasse ülemaailmse vastastikuse mõistmise memorandumisse, milles liit on osaline. Samuti aitaks ettepanek täiendada ja toetada kalavarude majandamise püüdeid piirkondlike kalandusorganisatsioonide raames.

7. Seepärast on nõukogul vaja teha otsus sellise seisukoha kehtestamiseks, mis tuleb ELi nimel konventsiooniosaliste konverentsi 11. istungil muudatusettepanekute kohta vastu võtta.

8. Muudatusettepanekute esitamise tähtajaks on konventsiooni sekretariaat määranud artikli XI lõike 3 kohaselt 6. juuni 2014.

9. Enne konventsiooniosaliste konverentsi 11. istungit võib konventsiooni sekretariaat edastada teiste osaliste poolt konventsiooni I ja II liite muutmiseks tehtud ettepanekud, mis võivad samuti vajada otsust sellise seisukoha kehtestamiseks, mis tuleb ELi nimel nende ettepanekute kohta vastu võtta.

2014/0139 (NLE)

Ettepanek:

NÕUKOGU OTSUS,

millega kehtestatakse seisukoht, mis tuleb Euroopa Liidu nimel vastu võtta konventsiooniosaliste konverentsi 11. istungil seoses metsloomade rändliikide kaitse konventsiooni liidete muutmisettepanekutega

EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,

võttes arvesse Euroopa Komisjoni ettepanekut,

ning arvestades järgmist:

(1) Nõukogu otsusega 82/461/EMÜ[4] heakskiidetud metsloomade rändliikide kaitse konventsiooni (edaspidi „konventsioon”) osalisena võib Euroopa Liit teha ettepanekuid konventsiooni kaitsealuste liikide loetelu sisaldavate liidete muutmiseks.

(2) Konventsiooniosaliste konverents on konventsiooni otsuseid tegev organ, kellele on antud pädevus hinnata rändliikide kaitsestaatust ja seejärel muuta konventsiooni I ja II liidet.

(3) Paistab, et liigi Coracias garrulus ja liigi Ziphius cavirostris Vahemere alampopulatsiooni lisamine I liitesse on teaduslikult põhjendatud, kooskõlas liidu õigusaktidega ja liidu kohustusega teha elurikkuse kaitseks rahvusvahelist koostööd.

(4) Paistab, et liikide Alopias superciliosus, Alopias vulpinus ja Alopias pelagicus lisamine II liitesse on teaduslikult põhjendatud, kooskõlas liidu õigusaktidega ja liidu kohustusega teha elurikkuse kaitseks rahvusvahelist koostööd.

(5) Pidades silmas konventsiooniosaliste konverentsi 11. istungit, mis toimub 4.–9. novembrini 2014 Ecuadoris Quitos, peaks liit esitama ettepaneku I liite muutmiseks, et lisada sellesse liik Coracias garrulus ja liigi Ziphius cavirostris Vahemere alampopulatsioon ning II liite muutmiseks, et lisada sellesse liigid Alopias superciliosus, Alopias vulpinus ja Alopias pelagicus.

(6) Nimetatud ettepanekud tuleks esitada konventsiooni sekretariaadile.

ON VASTU VÕTNUD KÄESOLEVA OTSUSE:

Ainus artikkel

Pidades silmas metsloomade rändliikide kaitse konventsiooni osaliste 11. istungit, volitatakse käesolevaga komisjoni esitama Euroopa Liidu nimel ettepanek muuta metsloomade rändliikide kaitse konventsiooni I liidet, et lisada sellesse liik Coracias garrulus ja liigi Ziphius cavirostris Vahemere alampopulatsioon ning ettepanek muuta konventsiooni II liidet, et lisada sellesse liigid Alopias superciliosus, Alopias vulpinus ja Alopias pelagicus.

Komisjon saadab need ettepanekud konventsiooni sekretariaadile.

Brüssel,

Nõukogu nimel

eesistuja

[1] Nõukogu otsus 82/461/EMÜ, 24. juuni 1982, metsloomade rändliikide kaitse konventsiooni sõlmimise kohta, EÜT L 210, 24.6.1982, lk 10.

[2] Nõukogu direktiiv 79/409/EMÜ, 2. aprill 1979, loodusliku linnustiku kaitse kohta, EÜT L 103, 25.4.1979, lk 1.

[3] Nõukogu direktiiv 92/43/EMÜ, 21. mai 1992, looduslike elupaikade ning loodusliku loomastiku ja taimestiku kaitse kohta, EÜT L 206, 22.7.1992, lk 7.

[4] Nõukogu otsus 82/461/EMÜ, 24. juuni 1982, metsloomade rändliikide kaitse konventsiooni sõlmimise kohta, EÜT L 210, 24.6.1982, lk 10.